杨维桢
刘节妇
大江东流接混茫，金山焦山郁相望。
铁瓮长城北枕江，中有三槐节妇堂，壁立万仞之高冈。
自别母氏归刘郎，中朝琼树摧秋霜。
玉琴不奏双鸳鸯，玉笙不吹双凤凰。
络纬夜啼月上房，烛光照泪垂汪汪。
纺绩给朝莫，群雏忽成行。
生处同室居，死期同其藏。
新阡种松三尺强，黛色已见参天长。
流脂入地成琥珀，终夜吐焰如丹光。
扬雄与冯道，不异燕赵倡，食君之禄而弗与国同存亡。
呜呼，节妇之德不可量。
节妇之发白于雪，节妇之心化为铁。
我歌为继柏舟诗，门户他年耀旌节。